text:  Fodboldlandshold træner i Vejen
  25 juli 2013 kl. 11.37
  To landshold i (gade)fodbold har kvalificeret sig til VM i Polen om to uger. Inden da skal de i træningslejr i Vejen Idrætscenter.
  Det er Ombold - gadefodbold for hjemløse, misbrugere og udsatte - som sender to hold til VM.
  Søndag ankommer kvindelandsholdet til Vejen, hvor de selv sætter Ombolds særlige fodboldbane op, inden de begynder træningen. Søndag aften spiller de træningskamp mod Brammings fodbolddamer.
  Mandag er der arrangeret træningskamp mod Vejen Elitehåndbold og den danske landsholdsspiller Rikke Poulsen og hendes norske kollega, Ida Bjørndalen.
  Tirsdag kommer herrelandsholdet til Vejen. Bl.a. er der arrangeret målmandstræning med den tidligere landsholdsmålmand Henrik Thomsen, som nu har sit eget firma efter at have deltaget på Ombold-landhold.
  Begge hold har fået foræret træning hos Varde Fodboldgolf - og onsdag er der showkamp mellem Vejen Byråd og herrelandsholdet fra Ombold.
  